CELEX: 
Language: sl
Date: 2017-09-29 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2016/1011 Evropskega parlamenta in Sveta v zvezi z določitvijo tehničnih elementov opredelitev iz člena 3(1) Uredbe

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) 2016/1011 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov (uredba o referenčnih vrednostih) uvaja skupni okvir za zagotavljanje točnosti in celovitosti referenčnih vrednosti, na katere se sklicuje v finančnih instrumentih in finančnih pogodbah ali investicijskih skladih v Evropski uniji. S tem želi prispevati k delovanju notranjega trga ter hkrati doseči visoko raven varstva potrošnikov in vlagateljev.
            
            
               Ta delegirana uredba temelji na izbirnem pooblastilu iz uredbe o referenčni vrednosti. Vprašanje subsidiarnosti je bilo zajeto v oceni učinka za uredbo o referenčni vrednosti.
            
            
               2.POSVETOVANJA PRED SPREJETJEM AKTA
            
            
               Komisija je Evropski organ za vrednostne papirje in trge (ESMA) pooblastila za pripravo strokovnega nasveta o možnih delegiranih aktih za uredbo o referenčni vrednosti. ESMA je ta nasvet predložila Komisiji 10. novembra 2016. ESMA je v okviru priprave strokovnega nasveta organizirala dve javni posvetovanji – eno v februarju in marcu 2016 (51 objavljenih odgovorov
                  1
               ), drugo pa junija 2016 (33 objavljenih odgovorov
                  2
               ). Poleg tega je 29. februarja 2016 organizirala odprto zaslišanje. Komisija je prisostvovala na sestankih projektne skupine ESMA za pripravo nasveta in na odprtem zaslišanju ter je odgovore iz posvetovanja upoštevala pri pripravi te delegirane uredbe. 
            
            
               Številni sodelujoči v posvetovanju o osnutku strokovnega nasveta so izrazili zaskrbljenost glede specifičnega sklica, in sicer glede tega, kdaj je številka „na voljo javnosti“. Pripomba se osredotoča predvsem na nameravane prejemnike številke. Izrazili so zaskrbljenost, da bi bilo predlagano besedilo „veliko ali potencialno neomejeno število prejemnikov“ preveč nejasno za skladno razlago. Nekateri so menili, da je to zelo široka opredelitev, drugi pa, da bi lahko ustvarila precejšnje vrzeli. Zaradi teh negotovosti je več sodelujočih pozvalo k varnim rešitvam, medtem ko so drugi zagovarjali širšo opredelitev za zagotovitev zaščite vseh vlagateljev. V odgovor na te povratne informacije je ESMA črtala „veliko število“ prejemnikov. Poleg tega je ESMA ugotovila, da je številka lahko na voljo tudi kot posledica uporabe indeksa, saj bi pri tem imele druge stranke ali vlagatelji neposreden dostop do dejanskih številk indeksa in ne le do imena indeksa, ki se uporablja v zadevnem finančnem instrumentu, finančni pogodbi ali investicijskem skladu.
            
            
               Velika večina sodelujočih se je strinjala z opredelitvijo „upravljanja ureditev za določanje referenčne vrednosti“, vendar se zdi, da je precej zmede med opredelitvijo in pomenom „zagotavljanja referenčne vrednosti“, česar del je tudi upravljanje, ter opredelitvijo in pomenom nalog upravljavca, ki se ne osredotoča na zagotavljanje referenčne vrednosti kot take, ampak na nadzor nad zagotavljanjem.  
            
            
               ESMA je prav tako zaprosila za mnenja o tretji opredelitvi, izrazu „izdaja finančnega instrumenta“, ki je del opredelitve „uporabe referenčne vrednosti“. Sodelujoči so se na splošno strinjali s predlagano opredelitvijo. A ker sta predlagana opredelitev in strokovni nasvet ESMA enostavno povezala opredelitve iz druge zakonodaje EU, sodelujoči v posvetovanju pa niso zahtevali dodatnih pojasnil, je bilo odločeno, da te opredelitve ne bi bilo primerno, sorazmerno ali uporabno vključiti v to uredbo.
            
            
               Komisija je leta 2016 in v prvem četrtletju leta 2017 organizirala dvostranske sestanke z različnimi deležniki, da bi razpravljala o delegiranih aktih. Poleg tega je opravila dva sestanka z zadevno skupino strokovnjakov, na katerih je s strokovnjaki iz finančnih ministrstev in nadzornih organov iz držav članic ter opazovalci iz Evropskega parlamenta in ESMA razpravljala o delegiranih ukrepih. 
            
            
               Komisija je po notranjem posvetovanju med svojimi službami povabila javnost, naj med 22. junijem 2017 in 20. julijem 2017 poda mnenje o osnutku delegirane uredbe Komisije. V treh izmed osmih prejetih prispevkov so se sodelujoči strinjali z besedilom brez pripomb. En sodelujoči je predlagal izvzetje vseh strank, ki imajo pogodbo z izdajateljem indeksa, iz opredelitve pojma „biti na voljo javnosti“. Ker bi se to delno prekrivalo s trenutnim osnutkom, je Komisija menila, da bi povzročilo več zmede kot koristi. Predlagana izključitev dajanja številk na voljo neprofesionalnim strankam za uporabo zgolj na lastniških platformah iz opredelitve bi bila v nasprotju s prvotnim pomenom izraza „javnost“. Poleg tega bi bilo nemogoče nadzorovati vsako poznejšo uporabo številke s strani  neprofesionalne stranke ali drugih strank. Predlagana izključitev objave zaradi regulativnih obveznosti iz opredelitve pojma „biti na voljo javnosti“ se ni štela za pomembno, saj bi objava že izpolnila zadevni pogoj iz uredbe o referenčnih vrednostih. Druge pripombe v zvezi s CNS ter referenčnimi ali poravnalnimi cenami se niso upoštevale, ker so tovrstna vprašanja primernejša za pojasnitve v obliki vprašanj in odgovorov ali smernic ESMA. Upošteval pa se je predlog za manjšo pojasnitev v uvodni izjavi 4.
            
            
            
               3.PRAVNI ELEMENTI DELEGIRANEGA AKTA
            
            
               V členih 1 in 2 je podrobneje opredeljen pomen dveh tehničnih elementov opredelitev iz uredbe o referenčni vrednosti: razpoložljivost javnosti in upravljanje ureditev za določanje referenčne vrednosti.  
            
            
               DELEGIRANA UREDBA KOMISIJE (EU) …/…
            
            
               z dne 29.9.2017
            
            
               o dopolnitvi Uredbe (EU) 2016/1011 Evropskega parlamenta in Sveta v zvezi z določitvijo tehničnih elementov opredelitev iz člena 3(1) Uredbe
            
            
               (Besedilo velja za EGP)
            
            
               EVROPSKA KOMISIJA JE –
            
         
         
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2016/1011 Evropskega parlamenta in Sveta z dne 8. junija 2016 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, in spremembi direktiv 2008/48/ES in 2014/17/EU ter Uredbe (EU) št. 596/2014
                  3
                in zlasti člena 3(2) Uredbe,
            
            
               ob upoštevanju naslednjega:
            
            
               (1)V skladu z Uredbo (EU) 2016/1011 mora biti številka, da se šteje kot „indeks“, objavljena ali na voljo javnosti. Opredelitev indeksa je tako osnova za opredelitev referenčne vrednosti, kot je navedena v Uredbi (EU) 2016/1011.
            
            
               (2)Zato je treba opredeliti, v katerih primerih se šteje, da je številka na voljo javnosti, da se prepreči regulativna arbitraža med jurisdikcijami v Uniji. 
            
            
               (3)Subjekt izdajatelja številke se ne bi smel šteti kot javnost za namene Uredbe (EU) 2016/1011, saj sicer ne bi bilo nobene razlike med „biti na voljo“ in „biti na voljo javnosti“. Iz istega razloga se ozko opredeljeno število prejemnikov prav tako ne bi smelo šteti za javnost.
            
            
               (4)Za številko bi se moralo šteti, da je na voljo javnosti, kadar lahko do nje neposredno ali posredno dostopa širša skupina ljudi. Uporaba referenčne vrednosti, ki uporabniku zagotavlja dostop do referenčne številke, bi se morala šteti za posreden dostop. 
            
            
               (5)Številka je lahko na voljo na različne načine v istem času ali sosledno, prek izdajatelja številke ali s posredovanjem številke s strani katerega koli primarnega prejemnika. 
            
            
               (6)Za zagotovitev, da se opredelitev „zagotavljanja referenčne vrednosti“ uporablja na enoten način, je primerno določiti, da upravljanje ureditev za določanje referenčne vrednosti, kot je navedeno v členu 3(1)(5)(a), vključuje stalno upravljanje zagotavljanja referenčne vrednosti ter določanje, prilagajanje in tekoče vzdrževanje metodologije –
            
            
               SPREJELA NASLEDNJO UREDBO:
            
            
               Člen 1
                  Dajanje na voljo javnosti
            
            
               1.Za namene Uredbe (EU) 2016/1011 se za številko šteje, da je na voljo javnosti, kadar je številka dostopna potencialno neomejenemu številu pravnih in fizičnih oseb, ki niso izdajatelji indeksa ali ki niso določeno število prejemnikov, povezanih z izdajateljem indeksa. 
            
            
               2.Številka je na voljo javnosti, kadar je dostopna takšnim osebam neposredno ali posredno kot posledica, med drugim, njene uporabe s strani enega ali več nadzorovanih subjektov kot referenčne vrednosti za finančni instrument, ki ga ti izdajajo, ali za določitev zneska za izplačilo na podlagi finančnega instrumenta ali finančne pogodbe ali za merjenje uspešnosti investicijskega sklada ali za zagotavljanje posojilne obrestne mere, izračunane kot cenovni razpon ali pribitek k takšni številki. 
            
            
               3.Dostop je mogoč na različne načine in prek različnih medijev, ki jih določi izdajatelj ali se o njih dogovorita izdajatelj in prejemniki, brezplačno ali proti plačilu pristojbine, vključno, med drugim, prek telefona, protokola za prenos podatkov, interneta, odprtega dostopa, novic, medijev, prek finančnih instrumentov, finančnih pogodb ali investicijskih skladov, ki se sklicujejo na številko, ali na zahtevo uporabnikov.
            
            
               Člen 2
                  Upravljanje ureditev za določanje referenčne vrednosti
            
            
               Za namene Uredbe (EU) 2016/1011 upravljanje ureditev za določitev referenčne vrednosti vključuje oboje od naslednjega:
            
            
               (a)tekoče upravljanje struktur izdajatelja in njegovega osebja, ki sodeluje v postopku določanja referenčne vrednosti; 
            
            
               (b)določanje, prilagajanje in tekoče vzdrževanje specifične metodologije za določanje referenčne vrednosti.
            
            
               Člen 3
                  Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije.
            
         
         
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 29.9.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  UL L 171, 29.6.2016, str. 1.